**Országos Óvoda Program – Bokrétaünnep Bicskén**

***Több mint 1000 óvodai férőhellyel bővül a Dunamelléki Református Egyházkerület***

**Március 26-án bokrétaünnepet tartottak Bicskén a Mandulaág Református Óvodában. A Magyarországi Református Egyház Országos Óvoda Programjának köszönhetően összesen közel 3000 új óvodai férőhely és 354 új munkahely jön létre országszerte. A fejlesztés Magyarország Kormányának 35 milliárd forintos támogatásából valósul meg. A Dunamelléki Református Egyházkerület 23 intézményét érinti a fejlesztés.**

Az ünnepélyes eseményen beszédet mondott **Balog Zoltán**, a Dunamelléki Református Egyházkerület püspöke, **Soltész Miklós**, a Miniszterelnökség egyházi és nemzetiségi kapcsolatokért felelős államtitkára, **Tessely Zoltán** országgyűlési képviselő és **Bálint Istvánné**, Bicske polgármestere. A rendezvény részeként elhelyezték a bokrétát az épülő óvoda főépülete homlokzatának tetejére.

A Bicskei Református Egyházközség által fenntartott Mandulaág Református Óvoda közel 789 millió forintból épül meg. Az óvodát Bicske belvárosában, a helyi oktatási intézmények közvetlen közelében, az Egyházközség tulajdonában álló telken alakítják ki. Három csoportjába összesen 75 gyermeket várnak 2022 szeptemberétől. Minden csoportot önálló „házként” terveztek a tervezők, így az utcafronton is jól elkülönül a három egység. Az intézményt a 21. századi követelményeknek megfelelően tervezték: az épület földszintjén találhatók a 60 négyzetméternél nagyobb csoportszobák, a tágas tornaterem, a gyermeköltözők és mosdók. A gyermekek egyéni differenciált fejlesztését és egészségvédelmét szolgálja az ugyancsak földszinti elhelyezkedésű logopédiai, fejlesztő szoba, valamint a pszichológusi szoba. Az emeleten kap helyet a nevelőtestületi szoba és a könyvtár. Az udvar és az udvari játékeszközök lehetővé teszik a mindennapos szabad levegőn történő nagymozgásokat, játékot, valamint természeti felfedező tevékenységeket.

Az óvodapedagógusok kiemelten fontosnak tartják az érzelmi nevelést, melyen egész nevelési rendszerük alapul. Az óvoda családias, bizalmat közvetítő légköre ösztönzőleg hat a gyermekek érzelmi kötődéseinek alakulására, továbbá fontos szerepet kap az egészség-, és környezeti nevelés is, így a gyerekek egészségtudatos, a környezetét óvó, a teremtett világot értékként megélő felnőttekké válhatnak.

Az új épület lehetőséget teremt közösségi programok megszervezésére is, ahol a szülők gyermekeikkel együtt vehetnek részt, bepillantást nyerhetnek az óvoda pedagógiai munkájába.

A Dunamelléki Református Egyházkerületben összesen 17 új óvoda épül, valamint további 6 intézmény teljesen megújul vagy kibővül. Az egyházkerületet érintő beruházás 12,9 milliárd forint állami támogatásból valósul meg. A Dunamelléken a fejlesztés előtt valamivel több mint 3200 református óvodai férőhely volt, amelynek mintegy 30 százaléka megújul, emellett további 1093 új férőhely jön létre a programnak köszönhetően.

A beruházás során számos új munkahelyet teremt az Egyház, így legalább 49 pedagógusnak és további minimum 80 egyéb új foglalkoztatottnak (dajkák, óvodai gondozók…stb) ad munkalehetőséget, így mintegy 130 ember kezdheti meg munkáját a Dunamelléki egyházkerülethez tartozó modern intézményekben.

**Az eseményen készült fotók innen letölthetők és szabadon felhasználhatók:**

<https://drive.google.com/drive/folders/1yaBqjSN4EJqHaJnqaZPYFqV4f_RxzLZ_?usp=sharing>

Részletes információk az Országos Óvoda Program honlapján: <http://www.orszagosovodaprogram.hu/>

**További sajtóinformáció:**  
*Trásy Orsolya*  
[trasy@preport.eu](mailto:trasy@preport.eu)  
+36-30/832-66-11